
Contestació a una consulta tributària escrita formulada al Consell Assessor Fiscal

Núm. de consulta: 11/2026
Data de signatura: 31/07/2026
Normativa:
Article 10, lletra c) i lletra d) punt 1r; i disposició addicional cinquena del Text refós de les disposicions legals de la Comunitat Autònoma de les Illes Balears en matèria de tributs cedits per l’Estat, aprovat pel Decret legislatiu 1/2014, de 6 de juny (segons la redacció de la Llei 4/2026, d’11 de juny, de mesures urgents per accelerar projectes estratègics que contribueixin a la transformació econòmica de les Illes Balears i d’altres mesures de simplificació i racionalització administrativa)

Fets

1. En l’escrit de la persona consultant, els fets objecte de la consulta són els següents:

Els consultants són un matrimoni que tenen previst adquirir, durant la primera quinzena d’octubre del 2026, un habitatge de segona mà situat a l’illa d’Eivissa, que ha de constituir el seu habitatge habitual.
L’adquisició es farà per ambdós cònjuges en proindivís i li correspon a cadascun una participació del 50 % del ple domini.
El preu de compravenda de l’habitatge és de 530.000 euros. Així mateix, es adquirirà una plaça de garatge per import de 20.000 euros i es formalitzarà aquesta adquisició en escriptura pública independent.
Un dels adquirents tindrà 35 anys a la data de l’adquisició i reunirà, a més, la resta de requisits subjectius exigits per la normativa autonòmica per aplicar el tipus reduït de l’impost sobre transmissions patrimonials previst per a determinats adquirents d’habitatge habitual. L’altre adquirent tindrà 39 anys i no reuneix el requisit d’edat.
Els consultants volen determinar correctament la tributació aplicable abans de formalitzar la compravenda i presentar l’autoliquidació del impost corresponent, motiu pel qual formulen aquesta consulta tributària.

2. Atesos els fets plantejats, la consulta que s’ha de resoldre és la següent:

Determinar el criteri interpretatiu aplicable per verificar el requisit relatiu al valor màxim de l’habitatge previst a la normativa autonòmica de l’impost sobre transmissions patrimonials de les Illes Balears, quan un habitatge habitual és adquirit en proindivís per dos subjectes passius al 50 % i únicament un reuneix els requisits subjectius per a l’aplicació del tipus reduït previst per a adquirents menor de 36 anys.
En particular, se sol·licita aclarir si aquest requisit s’ha de comprovar atenent el valor total de l’immoble objecte de transmissió, o per contra al valor corresponent a la participació adquirida pel subjecte passiu que pretén aplicar el benefici fiscal.

Consideracions jurídiques

1. La Llei 58/2003, de 17 de desembre, general tributària (LGT), preveu diferents actuacions a través de les quals es materialitza el deure d’informació i assistència als obligats tributaris sobre els seus drets i obligacions. En concret, els articles 88 i 89 de la LGT preveuen el règim i els efectes de les consultes tributàries escrites (que es desenvolupen als articles 65 a 68 del Reglament general de les actuacions i els procediments de gestió i inspecció tributària i de desenvolupament de les normes comunes dels procediments d’aplicació dels tributs, aprovat pel Reial decret 1065/2007, de 27 de juliol).

2. La competència per a la contestació a les consultes tributàries escrites, en l’àmbit de l’Administració de la Comunitat Autònoma de les Illes Balears, correspon al conseller competent en matèria d’hisenda, en virtut del que disposa l’article 88.5 de la LGT, en relació amb l’article 8 de la Llei 14/2014, de 29 de desembre, de finances de la Comunitat Autònoma de les Illes Balears.

3. Pel que fa a l’àmbit material de les consultes, les comunitats autònomes tenen competència per a la contestació de les consultes vinculants previstes en l’article 88 de la LGT esmentat en l’àmbit dels tributs propis, i també en l’àmbit dels tributs estatals cedits, sobre els aspectes relatius a disposicions dictades per aquestes en l’exercici de la competència normativa de cada comunitat autònoma, d’acord amb l’article 55.2.a) de la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d’autonomia i es modifiquen determinades normes tributàries.

4. I en l’àmbit de l’ITPAJD, tribut cedit per l’Estat i regulat en el Reial decret legislatiu 1/1993, de 24 de setembre, pel qual s’aprova el text refós de la Llei de l’impost sobre transmissions patrimonials i actes jurídics documentats, d’acord amb l’article 49 de la Llei 22/2009 esmentada, la Comunitat Autònoma ha exercit competències normatives en matèria de tipus de gravamen i bonificacions, regulades en el Decret legislatiu 1/2014, de 6 de juny.

Concretament, atès l’enunciat dels fets consultats, del qual es desprèn que es tracta d’una adquisició subjecta a la modalitat de TPO (per raó de tractar-se, cal suposar, bé d’una segona o ulterior transmissió d’habitatge d’un transmitent empresari, bé d’una transmissió d’habitatge efectuada per un particular), poden ser aplicables, i cal analitzar, les normes següents:

― El Text refós de les disposicions legals de la Comunitat Autònoma de les Illes Balears en matèria de tributs cedits per l’Estat (TRIBTCE), aprovat pel Decret legislatiu 1/2014, de 6 de juny: article 10, lletra c) i lletra d) punt 1r; i disposició addicional cinquena segons la redacció vigent, després de la reforma operada per la Llei 4/2026 de 11 de juny.
― L’Ordre 5/2026 del Conseller d’Economia, Hisenda i Innovació de 16 de març, modificada per l’Ordre 13/2026, de 22 de juny, per la qual es desenvolupa la disposició addicional cinquena del Text refós de les disposicions legals de la Comunitat Autònoma de les Illes Balears en matèria de tributs cedits per l’Estat.
― El Text refós de la Llei de l’impost sobre transmissions patrimonials i actes jurídics documentats, aprovat pel Reial decret legislatiu 1/1993, de 24 de setembre: article 10 Base imposable.

En primer lloc, s’analitza si és aplicable al subjecte passiu, el tipus de gravamen reduït per l’adquisició de primer habitatge habitual del 4 %, o del 2 % per adquirents menors de 36 anys, sempre que, en tots dos casos, el valor real o declarat de l’immoble (considerat en conjunt) no superi els 270.151,20 euros.

Tot això, considerant que, segons la disposició addicional cinquena del TRIBTCE esmentat, en la seva redacció donada per la Llei 4/2026, i desenvolupada per l’Ordre 5/2026 de 13 de març ―modificada per l’Ordre 13/2026, de 22 de juny―, el llindar de 270.131,20 euros s’eleva per a habitatges situats a Eivissa fins als 378.211,68 euros.

5. D’altra banda, cal considerar que els tipus de gravamen reduïts regulats per la normativa autonòmica s’apliquen sobre la base liquidable, que ha de coincidir amb la base imposable de l’impost (llevat que es puguin deduir càrregues que disminueixin el valor dels béns), que està constituïda pel valor real del bé transmès, el qual, tractant-se de béns immobles, ha de ser el valor de referència previst en la normativa reguladora del cadastre immobiliari (d’haver-ne), a la data de meritació de l’impost, llevat que el valor del bé immoble declarat pels interessats sigui superior a aquest valor de referència (com sembla el cas de la consulta, per import de 530.000 euros), i en aquest cas s’ha de prendre com a base imposable la major d’aquestes magnituds.

Per la seva banda, la quota tributària que es pot bonificar és el resultat de l’aplicació del tipus de gravamen corresponent sobre aquesta base liquidable (a la part de la base que correspongui a cada coadquirent).

[bookmark: __DdeLink__207_1699581752]6. Així doncs, cal analitzar si pot ser aplicable a la consultant el que preveu l’article 10, lletra d) punt 1r, posat en relació amb la lletra c) del mateix article 10 del TRIBTCE, que assenyala el següent (la cursiva és nostra):

c) No obstant el que disposa la lletra a) anterior, quan el valor real o declarat ―sempre que aquest darrer sigui superior al real― de l’immoble sigui igual o inferior a 270.151,20 euros, i sempre que l’immoble hagi de constituir, en el moment de l’adquisició, l’habitatge habitual de l’adquirent, i aquest adquireixi, en un percentatge igual o superior al 50 %, la plena propietat o el dret d’ús o gaudi de l’habitatge i, a més, no sigui titular o cotitular en un percentatge igual o superior al 50 % de cap altre dret de propietat plena o d’ús o gaudi respecte de cap altre habitatge, el tipus de gravamen aplicable és el 4 %.

La definició i els requisits del concepte d’habitatge habitual són els establerts en cada moment per la normativa reguladora de l’impost sobre la renda de les persones físiques. L’incompliment d’aquests requisits comporta la pèrdua sobrevinguda del dret a l’aplicació d’aquest tipus de gravamen reduït, i el contribuent haurà de presentar una autoliquidació complementària en el període d’un mes a comptar des de la data en què es produeixi l’incompliment i ingressar, juntament amb la quota corresponent a la part de l’impost que hagués aplicat d’acord amb la tarifa a què es refereix la lletra a), els interessos de demora corresponents.

d) El tipus de gravamen aplicable és del 2 %, sempre que es compleixin els requisits de la lletra c) anterior, inclòs el valor màxim de l’immoble de 270.151,20 euros, en els supòsits específics següents:

1r. Quan l’adquirent sigui menor de 36 anys i a més l’habitatge constitueixi el primer habitatge respecte del qual adquireixi, en un percentatge igual o superior al 50 %, la plena propietat o el dret d’ús o gaudi de l’habitatge.

[…]

Addicionalment, cal tenir en compte la disposició addicional cinquena del TRIBTCE, segons la redacció resultant de la Llei 4/2026, que disposa el següent (la cursiva és nostra):

Disposició addicional cinquena. Habilitació reglamentària per incrementar el valor màxim relatiu a l’habitatge habitual de determinats beneficis fiscals

1. Mitjançant una ordre del conseller competent en matèria d’hisenda es podrà incrementar la quantia de 270.151,20 euros a què es refereixen els articles 10, 14 quater, 17, 19 quater, 23, 48 i 50 d’aquest text refós, fins a un màxim del 40 % d’aquesta quantia, aplicable als habitatges ubicats en determinades illes, zones geogràfiques o municipis en els quals els preus de mercat dels habitatges, respecte dels preus mitjans del conjunt de les Illes Balears, siguin significativament més elevats que l’esmentada quantia.

No obstant això, els imports que s’estableixin en l’ordre a què es refereix el paràgraf anterior no podran ser inferiors al valor d’un habitatge de preu limitat de 90 metres quadrats útils tipus 2 en un municipi A i qualificació energètica A, a 1 de gener de 2026, que queda fixat en 331.859,70 euros.

2. En tot cas, es tindran en compte les següents normes:

a) El tipus de gravamen del 4 % o del 2 % a què es refereixen les lletres c) i d) de l’article 10 d’aquest text refós s’aplicarà als primers 270.151,20 euros i la resta de la base imposable es gravarà a un tipus del 8 %.

[…]

Dit això, els requisits per aplicar aquest tipus superreduït del 2 % són els següents:

— L’adquisició del primer habitatge habitual.
— L’adquisició d’un percentatge de titularitat igual o superior al 50 %.
— No ser titular d’un altre habitatge (o d’un dret real d’ús o gaudi) en un percentatge igual o superior al 50 %.
— El valor real o declarat de l’habitatge ha de ser inferior a 378.211,68 euros.
— Edat inferior a 36 anys.

Per tant, atès el valor de l’immoble pel qual es farà la compra, de 530.000 euros, no resultaria aplicable el tipus del 2 % esmentat, ni tampoc el tipus reduït del 4 % previst en la lletra c) de l’ article 10 del TRIBTC esmentat.

En efecte, i com ja s’ha dit en el punt 5 anterior, cal considerar que els límits de valor màxim de l’immoble de totes les disposicions esmentades (com els 270.151,20 euros de referència per a cada benefici fiscal, o els 378.211,68 euros d’import màxim de l’habitatge per a l’illa d’Eivissa), es refereixen sempre al valor total de l’immoble, mentre que, no obstant, cada contribuent ha de liquidar únicament per la part del valor adquirit que li correspongui; és a dir, en el cas de l’adquisició de l’immoble per meitats, cada contribuent liquidaria així sobre el 50 % del valor del bé, i l’aplicació dels tipus de gravamen es faria sobre el mateix percentatge de cada tram.

Conclusió

En els fets enunciats no es pot aplicar el tipus reduït de TPO del 2 % establert en l’article 10, lletra d) punt 1r del Text refós de les disposicions legals de la Comunitat Autònoma de les Illes Balears en matèria de tributs cedits per l’Estat (TRIBTCE), per no complir el requisit del valor màxim de l’habitatge, que es refereix al valor total de l’immoble, amb independència de la quota de titularitat (en tot cas igual o superior al 50 %, i en aquest cas del 50 % cadascun), que adquireixi el contribuent.

Aquesta contestació té efectes vinculants per als òrgans de l’Administració tributària encarregats de l’aplicació dels tributs, d’acord amb el que disposa l’apartat 1 de l’article 89 de la Llei 58/2003, de 17 de desembre, general tributària.

